b'\n_START_ARTICLE_\nHerbert L. Altshuler\n_START_SECTION_\n\xc5\xbdivljenjepis\n_START_PARAGRAPH_\nLeta 1967 je diplomiral na Voja\xc5\xa1ki akademiji ZDA in bil imenovan za drugega poro\xc4\x8dnika pehote. Med vietnamsko vojno je bil poveljnik strelskega voda v 173. zra\xc4\x8dnoprevozni brigadi in bataljonski operativni \xc4\x8dastnik ter poveljnik strelske \xc4\x8dete 1. bataljona 22. pehotnega polka. Po vrnitvi v ZDA je zasedel razli\xc4\x8dne poveljni\xc5\xa1ko-\xc5\xa1tabne polo\xc5\xbeaje; tako je med drugim bil pribo\xc4\x8dnik poveljnika 5. pehotne divizije._NEWLINE_Potem, ko je zapustil aktivno slu\xc5\xbebo, je postal operativni \xc4\x8dastnik 14. bataljona za psiholo\xc5\xa1ke operacije in operativni \xc4\x8dastnik 7. skupine za psiholo\xc5\xa1ke operacije. Nato je bil dodeljen 351. poveljstvu za civilne zadeve, kjer je bil direktor vaj, tajnik general\xc5\xa1taba in poveljnik \xc5\xa1taba. Leta 1985 je postal poveljnik 353. bataljona za psiholo\xc5\xa1ke operacije; na tem mestu je bil vse do odhoda na Vojni kolid\xc5\xbe Kopenske vojske ZDA._NEWLINE_Po \xc5\xa1olanju se je vrnil na 351. poveljstvo za civilne zadeve, kjer je postal \xc5\xa1ef Oddelka za operacije in na\xc4\x8drte. Julija 1991 je bil dodeljen primarnemu \xc5\xa1tabu kot namestnik na\xc4\x8delnika \xc5\xa1taba za obve\xc5\xa1\xc4\x8devalno dejavnost in varnost; 7. junija 1992 pa je prevzel poveljstvo 7. skupine za psiholo\xc5\xa1ke operacije._NEWLINE_Decembra 1995 je bil mobiliziran v aktivno slu\xc5\xbebo in bil poslan v BiH, kjer je postal poveljnik psiholo\xc5\xa1ko-informacijskih operacij IFORja. V ZDA se je vrnil marca 1996, kjer je prevzel poveljstvo 351. poveljstva za civilne zadeve. S slednjim se je vrnil v BiH kot poveljnik Kombinirane skupne civilno-voja\xc5\xa1ke bojne skupine._NEWLINE_Januarja 1998 se je vrnil v ZDA, kjer je bil do marca 2000 poveljnik 351. poveljstva za civilne zadeve; takrat je bil imenovan za poveljnika 89. regionalnega podpornega poveljstva (Wichita, Kansas). Od 22. aprila 2001 do 2007 je bil poveljnik Poveljstva Kopenske vojske ZDA za civilne zadeve in psiholo\xc5\xa1ke operacije (USACAPOC). Nato pa je bil dodeljen novoustanovljenemu Afri\xc5\xa1kemu poveljstvu ZDA kot direktor za strategijo, na\xc4\x8drtovanje in programe.'